Liidetud kohtuasjad C-338/11–C-347/11

Santander Asset Management SGIIC SA, tegutsedes FIM Santander Top 25 Euro Fi nimel (C-338/11)

versus

Directeur des résidents à l’étranger et des services généraux

ja

Santander Asset Management SGIIC SA, tegutsedes Cartera Mobiliaria SA SICAV (C-339/11–C-347/11) jt nimel

versus

Ministre du Budget, des Comptes publics, de la Fonction publique et de la Réforme de l’État

(eelotsusetaotlus, mille on esitanud tribunal administratif de Montreuil)

„ELTL artiklid 63 ja 65 — Vabalt võõrandatavatesse väärtpaberitesse ühiseks investeeringuks loodud ettevõtjad (eurofondid) — Mitteresidendist eurofondidele jaotatud dividendide, millele kohaldatakse kinnipeetavat maksu, ja residendist eurofondidele jaotatud dividendide, millele niisugust maksu ei kohaldata, erinev kohtlemine — Vajadus võtta arvesse osakute omanike olukorda, et hinnata siseriikliku meetme kooskõla kapitali vaba liikumisega — Puudumine”

Kohtuotsuse kokkuvõte

Kapitali vaba liikumine — Piirangud — Maksuõigusnormid — Ettevõtte tulumaks — Investeerimisfondile makstud dividendide maksustamine

(ELTL artiklid 63 ja 65)

ELTL artikleid 63 ja 65 tuleb tõlgendada nii, et nendega on vastuolus niisugused liikmesriigi õigusnormid, milles nähakse kinnipeetava maksu kujul ette maks siseriiklikele dividendidele, kui neid jaotatakse teise liikmesriigi residendist vabalt võõrandatavatesse väärtpaberitesse ühiseks investeeringuks loodud ettevõtjale, samas kui niisugused dividendid on maksust vabastatud nende jaotamise korral esimese liikmesriigi residendist vabalt võõrandatavatesse väärtpaberitesse ühiseks investeeringuks loodud ettevõtjale.

Mis puudutab täpsemalt olukordade sarnasust, siis juhul, kui liikmesriik otsustab rakendada oma pädevust maksustada residendist äriühingute jaotatavaid dividende sõltuvalt ainult sellest, kus on dividende saavad eurofondid residendid, ei ole osakute omanike maksualane staatus maksustamiskorra diskrimineeriva või mittediskrimineeriva laadi hindamise seisukohast asjassepuutuv. Nimelt, kui siseriiklik maksustamiskord kehtestab jaotatava kasumi erineva maksustamise kriteeriumi, tuleb olukordade sarnasust hinnata seda kriteeriumi arvesse võttes. Lisaks selleks, et hinnata, kas sellisest maksustamiskorrast tulenev erinev kohtlemine põhineb objektiivselt erinevatel olukordadel, tuleb arvesse võtta ainult selle maksustamiskorraga kehtestatud asjakohaseid eristamise kriteeriume.

Arvestades asjassepuutuva siseriikliku maksustamiskorraga kehtestatud eristamiskriteeriumi, mis põhineb ainult eurofondi residentsusel, tuleb selle maksustamiskorra diskrimineeriva või mittediskrimineeriva laadi kindlakstegemiseks hinnata olukordade sarnasust ainult investeerimisvahendi tasemel. Siseriikliku maksustamiskorra aspektist, millega soovitakse vältida residendist äriühingute jaotatud dividendide järjestikust maksustamist, on dividende saava residendist eurofondi olukord sarnane mitteresidendist dividende saava eurofondiga. Seega ei saa residendist eurofondide, kellele kohaldatakse nendele jaotatud siseriiklike dividendide osas maksuvabastust, ja mitteresidendist eurofondide, kellele jaotatud dividendele kohaldatakse kinnipeetavat maksu, erinevat kohtlemist õigustada nende erineva olukorraga.

(vt punktid 27, 28, 39, 42, 44, 55 ja resolutsioon)